nedovoljna potpora

Inicijativa za pokretanja referenduma o promjeni izbornog zakona - kako kaže naš "insider" iz redova Udruge koja je inicijativu pokrenula - propala je. Po njegovim informacijama, udruga "U ime obitelji" ili bolje rečeno Željka Markić nije skupila niti polovinu potrebnih potpisa, kaže naš "insider" iz najužeg kruga Udruge.

Da nije skupljeno dovoljno potpisa, na svoj je način priznao i popularni Pater Ike, napisavši na narod.hr portalu da je "referendum uspio jer se prokazalo puno toga", dakle da faktički nije uspio. Željka Markić je u izravnom javljanju za RTL na pitanje novinarke ima li dovoljno potpisa izbjegla konkretan odgovor. Ostalo je nejasno kako je Željka Markić prije dva dana znala da ima prikupljenih dvije trećine potpisa, nakon prvog tjedna da ima polovinu skupljenih potpisa, a danas nije znala je li njezina Udruga uspjela skupiti potpise. Na pitanje što ako referenduma ne bude, Markić je odgovorila: "Bez obzira na sve mi se nastavljamo angažirati". Ocijenila je i da je najveći problem Hrvatske način izbora zastupnika.

Zašto prikupljanje potpisa nije uspjelo - pitali smo našeg "insidera".

"Bilo je pokušaja pumpanja ali nije išlo. U vrijeme prvih istupanja Udruge, kada se mobilizacija pokušala podići načelnim porukama kako sve ide prema planu, osjetilo se da neće ići.

Nervoza se osjećala već nakon par dana" - tvrdi naš izvor.

Potom je objavljeno da je prikupljena polovica potpisa. Taktika da se mobilizira javnost je razumljiva. Međutim, naš insider tvrdi da ih je tada bilo tek oko 70.000, čime se pokazalo da primijenjena taktika nije niti dovoljna, a kamoli presudna - kako izgleda, nedostajala je tema koja bi senzibilizirala javnost. Onda je uslijedila nova motivacijska presica i izjava o dvije trećine prikupljenih potpisa. Malo tko je u to vjerovao jer su štandovi na kojima su se prikupljali potpisi bili kud i kamo prazniji nego na prvom prikupljanju za referendum o braku, tvrdi naš izvor.

Na toj pressici neki novinari već su postavljali pitanje o mutnim pokušajima prebacivanja potpisa sa prijašnjih lista na ove. Naš insider ne zna je li ti istinito i uopće moguće. Kaže da nije čuo za takvo nešto.

Naime, konačan broj potpisa vjerojatno se nikada neće ustanoviti. Udruga će vjerojatno tvrditi da ih je trebalo još malo, a protivnici da ih je prikupljeno tek nešto malo. A brojanje potpisa nije obvezno, ukoliko ih nema dovoljno.

"Moja je procjena", tvrdi naš insider , "da nije niti pola".

Razlog je i izostanak snažnije potpore crkve i HDZ-a kao oraganizacija s iznimno snažnom logistikom i brojnim članstvom. "Neutralno Priopćenje Iustitia et pax shvaćeno je kao ograđivanje od Željke Markić i tada je sve stalo", tvrdi naš izvor. Tada su se pojavile i prve neprincipijelne koalicije. Josipović, malo za, pa malo, protiv, Gong – malo za, pa malo protiv. Čin se da su neki tradicionalisti i demokršćani pojedine korake shvatili kao pokušaj da se unese razdor u HDZ-ovu koaliciju: referendum HSS i HSLS podupiru, a HDZ ne. Pa onda Hrast ulazi u koaliciju s HDZ-om i podupire referendum...

"Što je vrijeme više prolazilo Markić je imala sve više protivnika. Neke od njih, mora se priznati, i sama je proizvela. Kažem, precijenila je svoj utjecaj. Bojim se da je ovo njezin veliki poraz. Ako se htjela baviti politikom možda je tranziciju iz udruge u politiku trebala obaviti uobičajenim putem. Osnovati stranku i izaći na izbore" - kaže naš "insider", koji strahuje od toga da će javnost u konačnici cijeli pokušaj "prizivanja" referenduma shvatiti kao - manipulaciju.

Redakcija direktno.hr-a pokušala je oko 22.30 doznati kakvo je stanje na terenu i imaju li organizatori referenduma kakve nove podatke, te procjenjuju li da su ipak skupili dovoljan broj potpisa.

U ovoj, za inicijativu "U ime obitelji", jako bitnoj noći glasnogovornici Jeleni Gazivodi je bilo kasno i smatrala je nepristojnim poziv iz direktno.hr-a, pa je novinarku ukorila, što je učinio i koordinator prikupljanja potpisa, inače odvjetnik Krešimir Planinić. Željka Markić nije se javljala na telefon.